open-index/open-wikipedia-markdown huggingface dataset:
Kysten Rundt

:*For det norske TV-programmet fra 1988 med Vera Kvaal og Harald Tusberg, se [[Kysten rundt (TV-program)|Kysten Rundt]]*

**Kysten Rundt** er en norsk hurtigmat- og kafékjede. Etter stiftelsen i 1997 nærmer kjeden seg 250 medlemmer.

## Referanser


## Eksterne lenker
*
Den store brennevinsdagen

**Den store brennevinsdagen** i Lofoten ble feiret 25. mars, på Marimesse om våren.

Denne dagen samlet fiskerne seg til en fest der det ble drukket brennevin – dog ikke så mye at de ikke rodde fiske dagen etter. Det var også andre tradisjoner knyttet til dagen, spesielt kjent er hansingen. Det innebar at førstereisgutten, skårungen, skulle spandere brennevin på de andre i båtlaget. Første års høvedsmann skulle spandere *høvedsmanns hans*, og de som rodde fiske for siste gang skulle spandere *stavhans*. Når det gjaldt stavhansen, ville det alltid være noe uklart – de fleste mente nok at de ville ro fiske ett år til. Gamlingene som ikke lenger dro på vinterfiske, markerte gjerne brennevinsdagen med en dram hjemme.

Festen har tradisjoner langt tilbake i tid, og må ha tilknytning til gammel feiring av *Vårfrumesse* eller Marimesse, som var helligdag fram til festdagsreduksjonen i 1770. Lokalt ble mange av de gamle helligdagene holdt som halvhelligdager minst 150 år etter 1770.

Festen kan også ha sammenheng med at det i slutten av mars var kommet så langt ut i fisket at fiskerne hadde fått en del penger mellom hendene. Fra rundt 20. mars var skreien blitt gytemoden og *løs på [[rogn]]a*, slik at den ikke lenger var brukbar til salting. Fiskerne kunne da selge det de hadde lagt ned av rogn, og de fikk for første gang noen kroner for vinterstrevet.

Mot slutten av 1800-tallet styrket avholdsbevegelsen sin stilling blant folk, brennevinsforbruket gikk ned, og markeringen av 25. mars og *Vårfru'mess*' som en brennevinsdag ble mer måteholden.

## Kilder
* Peder A. Hansteen: *Den store brennevinsdagen 25. mars*, *[[Årbok for Helgeland]]* 1984.
*Axel Coldevin (1980). *Dønna bygdehistorie*
Liban Abdi

**Liban Ali Abdi** (født 1988 i Burco, Somalia) er en norsk fotballspiller som for tiden spiller for den saudiarabiske klubben Ettifaq FC. Han spilte tidligere for den ungarske klubben Ferencvaros, den engelske klubben Sheffield United, den portugisiske klubben Olhanense og Académica.

## Bakgrunn
Liban Abdi er født i Somalia og tilbrakte sin barndom i Oslo der han først gikk på barneskole og deretter på Haugenstua skole. Han flyttet til England etter ungdomsskolen.

## Karriere som spiller
### Sheffield United
Liban Abdi er den første spiller av somalisk herkomst som har fått proffkontrakt av Sheffield United. Etter å ha prøvespilt for Newport Pagnell og Bukinham Town ble han plukket opp av United etter at han flyttet til Sheffield. Dette skjedde med støtte fra Football Unites, Racism Divides-programmet.
Han signerte en toårs kontrakt sommeren 2008 og ble deretter lånt ut til Blades sin søsterklubb Ferencváros den neste sesongen for å få erfaring.

## Referanser


## Eksterne lenker
* 
*  Profil på LevskiSofia.info
Hansing

**Hansing** (jf. *å hanse*, *å gi hans*) er den trakteringen førstereisgutter gir resten av båtlaget når de er tatt opp i laget. Ordet er avledet av det lavtyske ordet *hensen* som betyr *betale avgift for å bli opptatt i et laug*, og har sammenheng med det høytyske ordet *hanse*, som kan bety gruppe, følge eller (handels)selskap.

I eldre dansk språk ble ordet *å hønse* brukt når den nyopptatte ga penger eller traktering til de andre medlemmene i et laug. Ordet *hans* eller *hansing* er brukt om trakteringen en sjømann ga kameratene første gang han passerte ekvator. Blant fiskerne, i Lofoten spesielt i forbindelse med feiringen av den store brennevinsdagen, innebar hansingen at skårungen skulle spandere brennevin på de andre i båtlaget. Tilsvarende skulle første års høvedsmann spandere *høvedsmanns hans*, og en som hadde ny båt skulle spandere *båthans*. De som rodde fiske for siste gang skulle spandere *stavhans*.

Johan Bojer bruker i *[[Den siste viking]]* begrepet *hamse*, *hamsing*. Ellers er også ord som *handse*, *handsing*, *hønse* eller *hønsing* brukt om det samme fenomenet.

Hansing er også forbundet med andre opptaksseremonier, ofte slik at den som blir opptatt blir ydmyket eller latterliggjort for resten av gruppa.

## Kilder
* Peder A. Hansteen: *Den store brennevinsdagen 25. mars*, Årbok for Helgeland 1984.
* Falk og Torp 1903: *Etymologisk ordbog over det norske og det danske sprog* Faksimileutg. Bjørn Ringstrøms antikvariat 1992 ISBN 82-90520-16-6
* Hans i nynorskordboka
Shamballa

**Shamballa** (tibetansk: བདེ་འབྱུང་; wylie: *bde 'byung*, uttalt *De-jung*), også stavet **Shambala** og **Shamballa**, er et mytisk kongedømme som ifølge før-buddhistiske tradisjoner såvel som tibetansk buddhisme skal ha eksistert i Tibet. Det er omtalt i forskjellige gamle tekster, deriblant Kālachakra Tantra, og de gamle tekstene som er bevart fra den før-buddhistiske kulturen Zhangzhung i det vestlige Tibet. I den sjamanistiske religionen Bøn omtales likeledes et mytisk land kalt Tagzig Olmo Lung Ring.
Andrus Ansips første regjering

**Andrus Ansips første regjering** var Estlands regjering fra 13. april 2005 til 5. april 2007.

Regjeringen ble dannet etter at Juhan Parts’ regjering tapte et mistillitsvotum i Riigikogu og leverte sin avskjedssøknad 24. mars 2005. Forholdet mellom Det estiske reformpartiet og regjeringspartneren Res Publica hadde over tid blitt dårlig. Den nye regjeringen utgikk fra Det estiske reformpartiet, Det estiske senterpartiet og Estlands folkeunion. Regjeringen ble godkjent av 53 av 101 medlemmer av Riigikogu.

Regjeringen gikk av etter valget til Riigikogu i 2007, da Ansip dannet en mer typisk høyreregjering.

## Ministere
*Andrus Ansip (Reformpartiet) – statsminister
*Mailis Reps (Senterpartiet) – undervisnings- og vitenskapsminister
*Rein Lang (Reformpartiet) – justisminister
*Jaak Jõerüüt, fra oktober 2005 Jürgen Ligi (Reformpartiet) – forsvarsminister
*Villu Reiljan, fra oktober 2006 Rein Randver (Folkeunionen) – miljøvernminister
*Raivo Palmaru (Senterpartiet) – kulturminister
*Edgar Savisaar (Senterpartiet) – økonomi- og samferdselsminister
*Ester Tuiksoo (Folkeunionen) – landbruksminister
*Aivar Sõerd (Folkeunionen) – finansminister
*Paul-Eerik Rummo  (Reformpartiet) – befolkningsminister 
*Jaan Õunapuu (Folkeunionen) – regionalminister
*Kalle Laanet (Senterpartiet) – innenriksminister
*Jaak Aab  (Senterpartiet) – sosialminister
*Urmas Paet (Reformpartiet) – utenriksminister

## Referanser
Stevie-D (rapper)

**Stevie-D Gang'ai** (født 8. april 1990) er en norsk lokalrapper, opprinnelig fra Dar-es-Salaam, Tanzania. Han begynte å interessere seg for å lage egenkomponerte rapsanger som 14 åring, og startet aktivt som 16 åring. Han ble med i lokalgruppen H2O Click sammen med lokalrapperne AMB, Moe-Yayo og Big Moses. Sammen utga de 1st Stand Mixtape og en del andre singler. Etter 1 år gikk Stevie-D ut av gruppen for å bli solo rapper.

## Solo rapping
Stevie-D har skrevet og utgitt 2 solosanger som solorapper, bla hans hit *Stop This Pain* og *Secret Lovers*. Han har ikke utgitt mer sanger, men skriver fremdeles aktivt. Stevie-D hadde hans første konsert i Stavanger Forum 1. april hvor det møtte opp 1700 folk. Her framførte han hiten *Stop This Pain* og dette var en konsert i regi av Russkilde 2009, en kulturfestivalen for Stavangerrussen 2009.
Tagzig Olmo Lung Ring

**Tagzig Olmo Lung Ring** er et ikke-dualistisk, åndelig eksistensplan innenfor Bøn. Det er ansett for å være en tidløs perfekt dimensjon hvor fred og glede er selve eksistensens byggesteiner.  
Landets (eller dimensjonens) navn **rTa-gzig** er antatt å være beslektet med ordet *Tadsjik*; mens **Ol-mo-lung-ring** er antatt å være en variant av navnet på byen *Olmaliq*, som idag befinner seg i Usbekistan, og som tidligere også omfattet deler av Tadsjikistan.
Gert Dockx

**Gert Dockx** (født 4. juli 1988 i Turnhout) er en belgisk, tidligere profesjonell, landeveissyklist.

Gert Dockx ble nummer to i juniorklassen i Giro della Toscana 2006 og Circuit de la Région Wallonne. I 2007 vant han U23 klassen i Omloop Het Volk. Høsten 2007 syklet han som stagiare for profflaget Team Columbia og deltok blant annet i de siste klassikerne for året. I november samme år signerte han en toårskontrakt med Columbia.

Hans far er Kurt Dockx, som var aktiv syklist på 70- og 80-tallet.

## Meritter

;2006
:Sammenlagt, GP Général Patton
::2. etappe
:2.-plass, Tour de Toscana
:2.-plass Circuit de la Région wallonne
;2007
:Circuit Het Volk espoirs
;2008
:3. etappe, Ronde de l'Isard d'Ariège
;2011
:4.-plass, Hoogstraten
;2012
:3.-plass, Sprintkonkurransen, Eneco Tour

## Referanser


## Eksterne lenker
* 
*
Førstedame

**Førstedame** er et begrep som brukes om hustruen til statsoverhodet i en republikk. Et eksempel er Eva Perón. I USA brukes *first lady* om presidentens hustru og er mest brukt i engelsktalende land. Det har ikke noe særlig tradisjon i Europa, og brukes sjelden i monarkier, der de kongelige fyller denne rollen. Begrepets innhold er hovedsakelig knyttet til personens rang som landets fremste dame, noe som har betydning for gang og sete og i diplomatiske sammenhenger.

## Norge
I Norge betegner begrepet *førstedame* den fremste av kongefamiliens kvinner som skal representere Kongehuset, og Norge, i inn- og utland. Fra Kronprinsesse Märthas død i 1954 til Sonja Haraldsen giftet seg med Kronprins Harald i 1968, var Prinsesse Astrid Norges førstedame.

## Referanser
Tunga

**Tunga** kan referere til:

* Tunge, kroppsdel
* Tungen, et gårdsanlegg i tidligere Strinda kommune
* Tunge (fisk), (*Solea solea*), en flyndrefisk 
* ''Tunga'' (lopper), slekt av insekter
* Tunga (Leyte), kommune på Filippinene

## Se også
* Tunge (andre betydninger)
Kuppforsøket i Estland i 1924

**Kuppforsøket i Estland i 1924** fant sted 1. desember 1924 da en gruppe estiske kommunister forsøkte å ta makten ved statskupp i Estland. Kuppforsøket møtte motstand og ble raskt slått ned. Det var støttet av Komintern og bidro til å forverre forholdet mellom Estland og Sovjetunionen.

Kuppmakerne sto under ledelse av Jaan Anvelt og talte i underkant av 300 personer. Gruppen besto av estiske kommunister, arbeidere ved sovjetiskeide  fabrikker og andre som kom over grensen fra Sovjetunionen, som hadde utrustet, trenet og støttet kuppmakerne. I de tidlige morgentimene den 1. desember 1924 gikk grupper av kuppmakere til aksjon mot regjeringskontorer, militær institusjoner og sentrale samferdselsmål. Den største gruppen på 50 mann ble satt inn mot offisersskolen i Tondi. Andre og mindre grupper bestående av 7 til 10 personer gikk til aksjon mot regjeringsinstitusjoner og sentrale kommunikasjonsknutepunkter i Tallinn, der de blant annet forsøkte å ta kontroll over jernbanestasjonen og hovedpostkontoret. Forsvarsdepartementet og politistasjoner ble angrepet. Kuppmakerne gikk også til angrep på hjemmet til statsoverhodet Friedrich Akel, men denne unnslapp opprørerne. 

I november 1924 ble 149 personer dømt for statsfiendtlig virksomhet, noe som svekket kuppmakernes stilling. Kuppmakerne håpet aksjonen ville få støtte blant estiske arbeidere, noe som viste seg å være feil. De håpet også at kuppet ville resultere i en sovjetisk invasjon, noe også viste seg å ikke skje. I stedet ble kuppmakerne nedkjempet av estiske militære, politiet og sivile frivillige. Omkring 20 personer ble drept av opprørerne, som selv led et tilsvarende tap. Blant dem kuppmakerne drepte var samferdselsminister Karl Kark.

Etter kuppforsøket svant Kommunistpartiets oppslutning sammen med medlemstallet. Partiet ble også forbudt. 

## Eksterne lenker
* 1 December 1924, Estonia Today, Fact Sheet December 2004, Press and Information Department, Estonian Ministry of Foreign Affairs.
* The Story of the Estonian Republic — 1918–1940. A coup d’état, Estonica.
Andrus Ansips andre regjering

**Andrus Ansips andre regjering** var Estlands regjering fra 5. april 2007 til 6. april 2011. Den var en koalisjonsregjering utgått fra Det estiske reformpartiet (RE), Forbundet av Isamaa og Res Publica (IRL) og Det sosialdemokratiske partiet (SDE).

## Ministere
*Andrus Ansip (RE) – statsminister
*Tõnis Lukas (IRL) – utdannings- og vitenskapsminister
*Rein Lang (RE) – justisminister 
*Jaak Aaviksoo (IRL) – forsvarsminister
*Jaanus Tamkivi (RE) – miljøvernminister
*Laine Jänes (RE) – kulturminister
*Juhan Parts (IRL) – økonomi- og samferdselsminister
*Helir-Valdor Seeder (IRL) – landbruksminister
*Ivari Padar (SDE) – finansminister 
*Vallo Reimaa (IRL), fra 23. januar 2008 Siim-Valmar Kiisler (IRL) – regionalminister
*Jüri Pihl (SDE) – innenriksminister
*Maret Maripuu (RE) – sosialminister
*Urmas Paet (RE) – utenriksminister
*Urve Palo (SDE) – befolkningsminister

## Referanser


## Eksterne lenker
*Estonia hos rules.org
*Estonia hos worldstatesmen.org
Léon Delsarte

**Léon Delsarte** (født 19. november 1893, død 24. januar 1963) var en fransk turner.

Han var med i to OL. Under OL i 1920 var han med på det franske laget som vant bronse i lagkonkurransen.

I neste OL, i 1924, fikk han en sølvmedalje; også denne gangen i lagkonkurransen. Individuelt fikk han bl.a. 10.-plass i svingstang, 14.-plass i ringer og 17.-plass i skranke. Han kom på 9.-plass i mangekampen.

## Referanser


## Eksterne lenker
*
Aubøsund

**Aubøsund**, **Aubøsundet**, tidligere Ubøsund, Uböhagen er et sund og et sted mellom Aubø og Bjergøy, på Sjernarøyene i Stavanger kommune, Rogaland. Stedet er kjent som et gammelt handelssted med kai, landhandel og postkontor.

## Historie
En gravhaug på Steinneset tyder på at stedet har vært bebodd siden jernalderen. Siden de tidligste nedskrivningene på 1500-tallet, har Aubøsund vært husmannsplass tilhørende garden på Aubø. Kart fra 1857 tyder på at stedet tidligere ble kalt Uböhagen. Fra rundt 1868 ble det startet med handel og sildesalteri ved Mariavigen. I 1913 ble ny butikk ved kaien bygget, og det gamle sildesalteriet er blitt tatt i bruk som naust. Siden den tid har det i Aubøsund også vært både landhandel, pelsdyrfarm, hønsegård, telefonsentral, skole, bensinstasjon og småbåtmarina. På nordvestsiden av sundet har det også vært både meieri, pensjonat, bank, bibliotek og kino.

## Næringsvirksomhet
I dag er det postkontor like ved kaien. For øvrig er primærnæringen dominerende med gårdsbruk på begge sider av sundet.
Den tidligere butikken ble bygget i 1913 og ble mellom 1950 og 2016 drevet av Signy Halsne. Landhandelen var svært kjent for sine hjemmelagede lefser.

## Samferdsel
Den offentlige kaien ble bygget i 1905. Kaien ble brukt til rutegående skipstrafikk til 1978, da kaien på Nesheim, og senere Helgøy, tok over trafikken. I dag er kaien hovedsakelig brukt av lege, dyrlege og diverse bulktransport.

## Referanser
Juhan Parts’ regjering

**Juhan Parts’ regjering** var Estlands regjering fra 10. april 2003 til 13. april 2005. Parlamentsvalget i mars 2003 gav en uavklart regjeringssituasjon, kort tid før folkeavstemningen om EU-medlemskap. Regjeringsoppdraget gikk til slutt til Juhan Parts, som dannet en regjering utgått fra partiene Res Publica, Det estiske reformpartiet og Estlands folkeunion.

I mars 2005 ble justisminister Ken-Marti Vaher felt ved et mistillitsvotum i Riigikogu. Grunnen var forslaget til ny antikorrupsjonslov, som ble ansett for vidtgående. Juhan Parts anså det som mistillit til hele regjeringen og begjærte sin avskjed.

## Referanser
Filleproletariat

**Filleproletariat** (tysk: *Lumpenproletariat*) er en i utgangspunktet marxistisk term, som refererer til proletarer som er stilt utenfor produksjonsprosessen, og som dermed ikke er en del av det store, arbeidende proletariatet, men som i hovedsak skaffer seg et levebrød gjennom tyveri, tiggeri, prostitusjon, streikebryteri, og lignende. Begrepet ble først lansert av Karl Marx og Friedrich Engels i *[[Den tyske ideologi]]* (1845), og ble senere videreutviklet av Marx.

## I marxismen
I Marx og Engels' *[[Det kommunistiske manifest]]* omtales filleproletariatet som «fornektelse av klasser», ettersom filleproletaren mot betaling lett kan la seg overtale til å slåss selv for reaksjonære idealer.

I *[[Der achtzehnte Brumaire des Louis Bonaparte]]* (1852) refererer Marx til filleproletariatet som den klassefraksjon som i 1848 gikk i ledtog med Louis Bonaparte, slik at det ved dets hjelp lyktes Louis Bonaparte å plassere seg over de to hovedklasser, proletarene og borgerskapet. Dermed kunne han fremheve filleproletariatet som en uavhengig maktfaktor, og brukte dem til å bedre borgerskapets materielle kår på bekostning av proletariatet.

## I anarkismen
Anarkisten Mikhail Bakunin så mer positivt på filleprolateriatet, og karakteriserte dem som en klasse med iboende revolusjonært potensial.

## I rasehygienen
I andre sammenhenger ble filleproletariatet vurdert som del av de asosiale og kriminelle samfunnsgrupper som måtte holdes i sjakk eller fjernes. Ved århundreskiftet rundt år 1900 begynte sosialhygienikere som beskjeftiget seg med befolkningshygieniske teorier og planer å rette sitt søkelys mot de såkalt subproletære grupper, som de gav merkelappen «asosiale». I 1912 hevdet hygienikeren Alfred Grotjahn, medlem av SPD og i den tyske Weimarrepublikkens tid medlem av Riksdagen, at samfunnet måtte benytte tvangsmidler mot dette samfunnsskiktet som en del av kriminalitetsforebyggende arbeid.

## I nasjonalsosialismen
I nasjonalsosialismen ble det såkalte *Lumpenproletariat* tilført et arvebiologisk innhold, og når uttrykket ble benyttet i den nasjonalsosialistiske samfunnspolitikk var det som eksempler på «asosiale» og «fellesskapsfremmede»  elementer som man burde ta hånd om rasehygienisk, det vil si få ryddet av veien.

## Se også
*Arbeiderklasse
*Proletar
*Prekariat, moderne samfunnsklasse preget av bekymringer og usikker arbeidssituasjon

## Litteratur
**Christiania-Posten*, op.cit. *Arbeider-Foreningernes Blad* No. 13 – 1851.
*Ole Andreas Øverland: *Thraniterbevægelsen*. Tillæg til *[[Folkebladet]]*. Oscar Andersens Bogtrykkeri. Kristiania 1903.
Hapoel Tel Aviv B.C.

**Hapoel Tel Aviv** (הפועל תל אביב) er en israelsk supporter-eid basketballklubb lokalisert i Tel Aviv i Israel. Klubben er i øyeblikket i fjerde divisjon etter å ha rykket opp i 2008, men er allerede klar for 3. divisjon neste sesong. Navnet kommer fra navnet på gaten arenaen til Hapoel Tel-aviv basket ligger i; Rehov Ussishkin. 

## Historie
Hapoel Ussishkin ble opprettet i 2007 av supporterne til Hapoel Tel Aviv B.C. etter at klubben ble sendt ned til 3. divisjon etter økonomisk rot og dårlig ledelse.

### 2007-2008-sesongen
Med over 300 000 shekel i budsjett vant klubben alle sine 22 kamper i femte divisjon. Klubben vant også 5 divisjons Union Cup, også den uten å tape en eneste kamp.

## Eierskap
Klubben er idag eid av over 700 supportere som hver betaler minst 300 shekel hver i året og dermed har en (men aldri mer) stemme ved valgene i kluben. Det er valg for styret i klubben hvert andre år, og det første valget i 2007 hadde 335 stemmer.

## Supportere
Tilskuertallet var i gjennomsnitt 300 den første sesongen, med en topp på fullsatt 1200 i den siste kampen mot Hapoel Gan-Shmuel.

## Titler
* **Israeli Non-league 5th Division**: 1 (Dan District Championship in 2008)
* **Israeli 5th Division Union Cup**: 1 in 2008

## Eksterne lenker
* Official Site 
* Hapoel Tel Aviv Supporters Organization
* Hapoel Tel Aviv Social Community Project
Goodnight Vienna

***Goodnight Vienna*** er det fjerde soloalbumet av Ringo Starr. Det ble spilt inn sommeren 1974 i Los Angeles, og utgitt senere på året. Den fulgte den kommersielt suksessfulle forgjengeren *[[Ringo (album)|"Ringo"]]*, og Starr brukte mange av de samme musikerne, inkludert Billy Preston, Klaus Voormann, Robbie Robertson, Harry Nilsson, og produsent Richard Perry.

Alle de andre tre Beatles medlemmene hadde hjulpet med *Ringo*, men bare John Lennon hjalp til på *Goodnight Vienna*. Som med *"Ringo"*, ble *Goodnight Vienna* også en hit, selv om den ble litt mindre suksessfull.

En singel fra albumet, Starrs coverversjon av The Platters' «Only You (And You Alone)», nådde nummer 6 på de amerikanske listene, før albumet ble utgitt i november. *Goodnight Vienna* nådde nummer 8 i USA, og solgte til gull, og anmeldelsene av den var generelt gunstige. En annen singel, «No No Song» nådde nummer 3 på de amerikanske listene, men nådde kun nummer 30 i Storbritannia, og kom til å bli Starrs siste album på listene i sitt hjemland frem til 1998.

Coveromslaget for *Goodnight Vienna* var basert på et stillbilde fra den klassiske science fiction filmen *[[The Day the Earth Stood Still (1951)|The Day the Earth Stood Still]]*, med Starrs hode satt opp på kroppen til Michael Rennie. Rennies rolle var romvesenet Klaatu, et navn som senere ble adoptert av et Kanadisk band som hadde falske rykter for å være the Beatles under et pseudonym. I filmen hadde Klaatu kommet til jorden for å levere et budskap om at hele planeten måtte finne fredelige måter å leve på, et budskap som passer bra med Ringos personlige mantra, «peace and love».

*Goodnight Vienna* ble remastered og gjenutgitt på CD i 1992 med tre bonusspor: hitsingelen «Back Off Boogaloo» fra 1972, B-Siden «Blindman» og en forlenget versjon av den McCartney-skrevne «Six O'Clock» – en kortere versjon hadde tidligere dukket opp på *[[Ringo (album)|"Ringo"]]*.

## Sporliste
#«Goodnight Vienna» (John Lennon) – 2:35
#**Med [[John Lennon]] på nedtelling og piano og [[Billy Preston]] på klavinet.*
#«Occapella» (Allen Toussaint) – 2:55
#**Med [[Dr. John]] på piano*
#«Oo-Wee» (Vini Poncia/Richard Starkey) – 3:45
#**Med [[Dr. John]] på piano*
#«Husbands and Wives» (Roger Miller) – 3:34
#**Med [[Carl Fortina]] på trekkspill.*
#«Snookeroo» (Elton John/Bernie Taupin) – 3:27
#**Med [[Elton John]] på piano og [[Robbie Robertson]] på gitar.*
#«All By Myself» (Vini Poncia/Richard Starkey) – 3:21
#**Med John Lennon på gitar*
#«Call Me» (Richard Starkey) – 4:07
#**Med [[Klaus Voormann]] på bass & [[David Foster]] på piano.*
#«No No Song» (Hoyt Axton/David Jackson) – 2:33
#**Med [[Harry Nilsson]] på bakgrunnsvokal og [[Nicky Hopkins]] på elektrisk piano.*
#«Only You (And You Alone)» (Buck Ram/Ande Rand) – 3:26
#**Med John Lennon på gitar, Billy Preston på elektrisk piano og Harry Nilsson på bakgrunnsvokal.*
#«Easy For Me» (Harry Nilsson) – 2:20
#**Med [[Lincoln Mayorga]] på piano.*
#«Goodnight Vienna (Reprise)» (John Lennon) – 1:20
#**Med John Lennons intro, «'OK, with gusto, boys, with gusto!'»*

## Eksterne lenker
* 
* JPGR's ''Goodnight Vienna'' side
Kristjan Palusalu

**Kristjan Palusalu** (inntil 1935 **Kristjan Trossmann**, (født 10. mars 1908 i Läänemaa, død 17. juli 1987) var en estisk bryter og OL-vinner.

Palusalu huskes først og fremst for sine to gullmedaljer under OL 1936 i Berlin. Han var flaggbærer for Estland under åpningsseremonien på Olympiastadion. Etter at Sovjetunionen okkuperte Estland i 1940 og krigen brøt ut, ble Palusalu sendt til en arbeidsleir i 1941, til Kotlas i Russland. Han forsøkte å rømme sammen med andre fanger, men ble tatt etter noen få dager på flukt. Deretter ble han dømt til døden, men fikk muligheten til å dra til frontlinjen for å kjempe mot Finland i den finske fortsettelseskrigen.

Han deserterte til finsk side i Nord-Karelen, nordvest for Onega. Da Palusalu krysset grensen, ble han gjenkent av en sportsinteressert soldat i den finske hæren.

Han ble satt i fengsel, men fikk snart returnere til hjemlandet, som nå var okkupert av Nazi-Tyskland. Etter at den sovjetiske hæren returnerte i 1945 ble han igjen arrestert. Han ble ikke løslatt før under Khrustsjov på 1960-tallet. Han var ikke glemt av det estiske folket. Kanskje fordi hans liv reflekterte hele nasjonens skjebne, har Kristjan Palusalu forblitt en av de mest populære idrettshelter i Estlands historie.

Monumentet Bronsesoldaten i Tallinn, som stod i Tallinn sentrum til 27. april 2007, da den ble flyttet til en militær kirkegård, blir av mange estlendere antatt å være basert på Palusalu, da likhetstrekkene er mange. Billedhoggeren Enn Roos benektet dette (kanskje fordi Palusalu var falt i unåde hos de sovjetiske myndighetene), og sa at modellen hadde vært 'en ung arbeider som bodde i nærheten'.

## Referanser



## Eksterne lenker
*
Jøsenfjord Rutelag

**AS Jøsenfjord Rutelag** var et ruteselskap i Rogaland. Selskapet ble dannet i 1920 og trafikkerte flere ruter mellom Stavanger og de østre fjordene i Ryfylke frem til 1. januar 1976 da selskapets båter, ruter og konsesjoner ble overtatt av Det Stavangerske Dampskibsselskab. Selskapet eksisterte videre som et rent eiendomsselskap.

## Flåteliste

I tillegg har selskapet eiet følgende fartøy drevet utenfor lokalrutefarten i Ryfylke:

Selskapet drev også fraktefartøy MS «Kalheim» i nordsjøfart i perioden 1955–1958 for Kalheims Rederi ved Magnus Kalheim, Stavanger. Kalheim var Jøsenfjord Rutelags disponent.
Estlands folkeunion

**Estlands folkeunion** (estisk: *Eestimaa Rahvaliit*) var et politisk parti i Estland. Det hadde sitt opphav i bondebevegelsene og kunne regnes til de nordiske og baltiske agrarpartiene, men henvendte seg ikke spesielt til bygdefolk. Partiet hadde nasjonalkonservative, populistiske og sosialdemokratiske tilsnitt.

Hoveddelen av partiet kunne føres tilbake til Det estiske landsbygdsfolkets parti (på estisk *Eesti Maarahva Erakond*), som ble stiftet 29. september 1994 og stilte ved parlamentsvalget i 1995 i «en valgallianse av bønder, landsbybefolkning, pensjonister og familieorienterte partier» med Det estiske samlingspartiet i spissen. Partileder var Estlands senere president Arnold Rüütel. Den 18. oktober 1999 tok partiet navnet Estlands folkeunion, og den 10. juni 2000 gikk de tidligere samarbeidspartnerne Det estiske landsbygdforbundet (*Eesti Maaliit*) og Det estiske partiet av pensjonister og familier (*Eesti Pensionäride ja Perede Erakond*) inn i partiet, som dermed ble landets største medlemsparti. Partiet for det nye Estland (*Erakond Uus Eesti*), ledet av Ülo Nugis, ble innlemmet i 2003. I 2005 hadde Estlands folkeunion over 9&nbsp;000 medlemmer, i tillegg til 2&nbsp;000 medlemmer av partiets ungdomsorganisasjon.

Et flertall av Estlands folkeunions velgere støttet estisk EU-medlemskap i 2003. Partiet var likevel EU-skeptiske og motstandere å binde Estlands nasjonale valuta til eurosonen. Partiet ble medlem av Alliansen for nasjonenes Europa i 2002, men var aldri representert i Europaparlamentet.

Etter at Arnold Rüütel ble valgt til Estlands president i 2001, var partiet ledet av utenriksminister Villu Reiljan. Velgeroppslutningen sviktet utover 2000-tallet. Rüütel tapte presidentvalget i 2005, og partiet falt for sperregrensen ved parlamentsvalget i 2011. Fallende oppslutning gjorde at man ønsket å slå sammen partiet med Det sosialdemokratiske partiet i 2010, men bare et mindretall støttet forslaget. Mange partimedlemmer meldte selv overgang til Det sosialdemokratiske partiet eller Det estiske senterpartiet. Estlands folkeunions representanter i Riigikogu meldte også overgang til andre partier.

Den 24. mars 2012 gikk de gjenværende delene av Estlands folkeunion sammen med Den estiske patriotbevegelsen (*Eesti Rahvuslik Liikumine*), en nasjonalistisk pressgruppe med base i Tallinn, om å danne Det estiske konservative folkepartiet.

## Ledere
*Arnold Rüütel 1994–2000
*Villu Reiljan 2000–2007
*Ester Tuiksoo (fungerende) 2007
*Jaanus Marrandi 2007–2008
*Karel Rüütli 2008–2010
*Arvo Sirendi (fungerende) 2010
*Juhan Aare 2010
*Andrus Blok 2010–2011
*Margo Miljand 2011–2012

## Valghistorikk

## Referanser
Lennart Hellsing

**Paul Lennart Hellsing** (født 5. juni 1919 i Fagersta i Västmanlands län, død 25. november 2015 i Stockholm) var en svensk forfatter og oversetter. Han skrev mange fantasifulle diktsamlinger for barn, og figurer som «Daniel Doppsko» og «Krakel Spektakel» er svært kjent i Sverige.

## Liv og virke
### Bakgrunn
Lennart Hellsing var sønn av kjøpmannen Paul Hellsing (født 1886) og Sigrid Rohloff, omgift Lange (født 1898). Da han var i femårsalderen flyttet han til morens foreldre, som han vokste opp hos. Morfaren het Carl-Otto Rohloff og var direktør. Mormoren Edith Louise var født Baker; hennes mor var fra Vestindia.

### Tidlig virke
Han arbeidet etter teknisk gymnasium som ingeniør, medhjelper i bokhandel og journalist. Under andre verdenskrig ble han innkalt til militærtjeneste i Tornedalen.

Han var litteraturkritiker i *[[Stockholms-Tidningen]]* og anmeldte barnebøker i *[[Aftonbladet]]*.

### Forfatter
Hellsing dobbeldebuterte i 1945 med billedboken *Katten blåser i silverhorn* og diktsamlingen *Akvarium*. I 1952 startet Hellsing et samarbeid med tegneren Poul Ströyer, og fikk et gjennombrudd med barneboken *Krakel Spektakel och Kusin Vitamin* samme år. Hans barnebøker har vært utgangspunkt for sangbøker, LP-plater og videospill.

I tillegg til sin egen forfatterkarriere oversatte Hellsing også engelske barnerim til svensk. Han var en av initiativtagerne til opprettelsen av Svenska barnboksinstitutet i 1967, og satt i Svenska barnboksakademien. I 1989 ble han utnevnt til æresdoktor ved Stockholms universitet.

Sju av Hellsings bøker er oversatt til norsk; den første var *Katten blåste i silverhorn* (1963), og den siste var *Kattebok* (1994).

Hellsing var i perioden 1947–1952 gift med den finske operasangeren Maaria Eira. I 1953 giftet han seg på nytt, med skuespilleren Yvonne Lombard.  Paret bodde i Stockholm og fikk fem barn sammen, blant andre forfatteren Susanna Hellsing og billedkunstneren Petter Hellsing.

## Priser og utmerkelser (utvalg)

## Referanser


## Eksterne lenker
* 
* 
*  rabensjogren.se
Evert Taube-stipendet

**Evert Taube-stipendet** ble stiftet i 1960 av Evert Taube og tidsskriftet *Vi*. Stipendet tildeles for *"sångbar dikt eller tonsättning av dikter eller för framstående insatser inom områden som Evert Taube omhuldade".* Fra og med 1990 deles stipendet ut av Evert Taube-sällskapet.

Stipendet må ikke forveksles med Gröna Lunds Evert Taubepris.

## Stipendiater
*1960 – Evert Taube
*1961 – Lennart Hellsing
*1962 – Povel Ramel
*1963 – Anders Österling
*1964 – Bo Bergman
*1965 – Ulf Peder Olrog
*1966 – Lars Forssell
*1967 – Beppe Wolgers
*1968 – Harry Martinson
*1969 – Cornelis Vreeswijk
*1970 – Evert Taube
*1971 – Olle Adolphson
*1972 – Hasse Alfredson og Tage Danielsson
*1973 – Tor Bergner
*1974 – Gunnar Turesson
*1975 – Ulf Björlin og Sven-Bertil Taube
*1976 – Elisabet Hermodsson
*1977 – Lasse Dahlquist
*1978 – Matts Arnberg
*1979 – Alf Hambe

Stipendet ble ikke utdelt på 1980-tallet, men tradisjonen ble gjenopptatt i 1990.

*1990 – Georg Riedel
*1991 – Mats Paulson
*1992 – Robert Broberg
*1993 – Allan Edwall
*1994 – Monica Dominique
*1995 – Thorstein Bergman
*1996 – Britt G. Hallqvist
*1997 – Staffan Percy
*1998 – Mikael Wiehe og Leif «Pedda» Pedersen
*1999 – Git Magnusson og Bo Stenhammar
*2000 – Leif Bergman
*2001 – Ylva Eggehorn   
*2002 – Benny Andersson 
*2003 – Owe Thörnqvist 
*2004 – Barbro Lindgren
*2005 – Ulf Lundell
*2006 – Laleh Pourkarim
*2007 – Håkan Hellström
*2008 – Eva Dahlgren
*2009 – Lars Winnerbäck
*2010 – Louise Hoffsten
*2011 – Niklas Strömstedt
*2012 – Melissa Horn
*2013 – Tomas Andersson Wij
*2014 – Stefan Sundström
*2015 – Nino Ramsby
*2016 – CajsaStina Åkerström
*2017 – Emil Jensen

## Eksterne lenker
* Komplett liste over stipendiater
* Evert Taube-stipendet på Taube-sällskapets nettside
Siim Kallas’ regjering

**Siim Kallas' regjering** var Estlands regjering fra 28. januar 2002 til 10. april 2003. Regjeringen var en koalisjon av Det estiske reformpartiet og Det estiske senterpartiet. De hadde i forveien samarbeidet om å velge senterpartilederen Edgar Savisaar til ordfører i Tallinn.

Etter parlamentsvalget i mars 2003 var regjeringsspørsmålet i begynnelsen uavklart. Både Senterpartiet og opposisjonspartiet Res Publica ønsket å danne regjering. Regjeringsoppdraget gikk til Juhan Parts fra Res Publica.

## Referanser
Musikkselskapet Nordvegen

**Musikkselskapet Nordvegen** (MUNOR) er et selskap som sysselsetter og organiserer profesjonelle musikere i Nord-Rogaland. Selskapet holder til i Haugesund og tilbyr musikalske produkter med profesjonelle utøvere først og fremst fra det lokale musikklivet, men også ved bruk av eksterne musikere/kunstnere etter behov. Selskapet tilbyr tjenester til det offentlige og det frivillige kultur- og musikklivet innen musikkutøvelse og er arbeidsgiver for kammermusikkgruppa Munorensemblet. Musikkselskapet Nordvegen AS er eid av kommunene Karmøy, Haugesund, Tysvær, Bokn og Utsira samt Harald Hårfagre kammerorkester og Nord-Rogaland symfoniorkester. Rogaland Fylkeskommune er også en vesentlig bidragsyter til driften.

Munorensemblet består per 2020 av obo, 2 fioliner, cello og piano.

## Kilder
*
* 
*

## Eksterne lenker
*
Johann Voldemar Jannsen

**Johann Voldemar Jannsen** (født 16. mai 1819 i Vana-Vändra i Pärnu fylke, død 13. juli 1890 i Tartu) var en estisk journalist og lyriker.

Han skrev teksten til Estlands nasjonalsang, *[[Mu isamaa, mu õnn ja rõõm]]*, og var far til dikteren Lydia Koidula. Som leder av organisasjonen som arrangerte den første landsdekkende sangfestivalen i Tartu i 1869, spilte Jannsen en viktig rolle i vekkelsen av estlendernes nasjonalfølelse. Han var blant annet første redaktør av den estiske avisen *[[Postimees]]*.

## Referanser
Erlend Stenberg

**Erlend Kjetil Stenberg** (født 23. januar 1984 i Harstad, Norge) er en norsk fotballspiller som spiller for Lokomotiv Tromsø. Stenberg har tidligere spilt for Harstad Idrettslag, Nest-Sotra Fotball, Fotballklubben Landsås og Tromsdalen Fotball. Han kom til TUIL foran 2007-sesongen og ble utnevnt til kaptein foran 2008-sesongen. Stenberg har 59 obligatoriske kamper og 5 mål for TUIL. Han har vært aktuell for både Tromsø IL og Bodø/Glimt, men er kaptein for TUIL også i 2009-sesongen. Ved siden av fotballen studerer han jus på Universitetet i Tromsø. Stenberg er nå ferdigutdannet, og fikk advokatbevilling den 20. februar 2014.

## Referanser


## Eksterne lenker
* 
* Profil på TUIL.no
Karmsund

**Karmsund** har flere betydninger

* Karmsundet, sund i Rogaland som skiller Karmøy fra fastlandet med Haugesund.
* Karmsund (valgkrets), krets ved stortingsvalgene 1906–1918
* Karmsund (avis), lokalavis i Nord-Rogaland (1989–2015)
* Karmsund videregående skole, yrkesfaglig skole i Haugesund

* DS «Lysefjord I» (1874), lokalrutebåt eiet av Haugesund Dampskibsselskab i perioden 1877–1914.
* DS «Karmsund» (1904), lokalrutebåt eiet av Haugesund Dampskibsselskab i perioden 1904–1953.
Bruce Seldon

**Bruce Samuel Seldon** (født 30. januar 1967) er en amerikansk bokser og tidligere verdensmester i perioden 1995–1996. Han vant tittelen mot Tony Tucker i 1995 og tapte den året etter mot Mike Tyson. Det var etter denne kampen at Tupac Shakur ble skutt og drept i en bil.

## Karriere
Seldon hadde en suksessfull amatørkarriere med 20 seire og 4 tap. Han vant blant annet New Jersey Golden Gloves.

Seldon startet som profesjonell i 1988. Han var kjent som «The Atlantic City Express». Han vant 18 kamper på rad og slo deriblant tidligere mester Ossie Ocasio og tittelutfordrer Jose Ribalta.

Seldon gikk på sitt første tap i 1991 mot fremtidig verdensmester Oliver McCall. Han ledet på alle dommerkortene, men ble slått ned 3 ganger i canavasen i 9. runde og tapte. Enda verre gikk det i neste kamp da han ble slått ut i 1. runde av Riddick Bowe.

I 1995 fikk han noe overraskende sjansen til en tittelkamp. Motstander var Tony Tucker som tidligere hadde vært verdensmester inntil han tapte tittelen til Mike Tyson. Seldon vant på knockout etter at Tucker hadde blitt knocket ut for andre gang i karrieren. Selond forsvarte tittelen mot Joe Hipp, men tapte så tittelen da han ble knocket i 1. runde mot Mike Tyson i MGM Grand Arena i Las Vegas.

Seldon la opp etter tapet mot Tyson, men gjorde i 2004 et comebeck uten nevneverdig suksess.

## Referanser


## Eksterne lenker
*
Halberstadt

**Halberstadt** er en *Kreisstadt* i Landkreis Harz i den tyske delstaten Sachsen-Anhalt. Med sine 38&nbsp;964 innbyggere (31. desember 2007) er det den femte største by i Sachsen-Anhalt.
 
Halberstadt ligger i det nordlige Harzvorland, ca. 20 km nordøst for Mittelgebirge i Harzen ved elvene Holtemme og Goldbach. I den nordlige del av byen ligger høydedraget Huy, mot øst ligger landskapet Magdeburger Börde og mot syd Spiegelsberge, Thekenberge og Klusberge.

## Bilder

HBSvonOben.jpg|Halberstadt (øverst til venstre) sett ovenfra
Fil:Hbs dom.jpg|Halberstadt domkirke
Fil:Fachwerkhäuser in Halberstadt, DDR-Zeit, 1985.jpg|Gröperstraße i 1985. Fagverkshus som har forfalt i DDR-tiden
Fil:Domplatz Halberstadt.JPG|Domplassen


## Referanser


## Eksterne lenker
*
Phil Jackson (bokser)

**Phil Jackson** (født 11. mai 1964 i Miami i Florida) er en profesjonell amerikansk tungvektsbokser. Han er kjent for sine møter med Razor Ruddock, Vladimir Klitsjko og som tittelutfordrer mot Lennox Lewis i 1994.

Som amatør representerte han som reserve USA under Sommer-OL 1988 i Seoul i Sør-Korea.

Jackson ble profesjonell bokser samme år og vant 25 strake seire, hvorav 24 på knockout. Han var fryktet og ubeseiret da han gikk på sitt første tap mot canadieren Razor Ruddock. Jackson ble knocket i gulvet i 3 og 4 runde, men bet seg fast. Han trakk seg efter å ha fått mye juling efter 7. runde. Kritikerne mente efter kampen at han ikke hadde hjertet med seg for sporten og at det var en uverdig utgang på en kamp der seier ville gitt store muligheter.

Jackson fikk imidlertid summet seg og vant 5 strake seire på knockout mot middelmådige boksere.

## Tittelkamp Jackson vs Lewis
I 1994 fikk han noe overraskende tittelkamp mot briten Lennox Lewis. Lewis var storfavoritt i det som var hans 3. tittelforsvar av WBC-tittelen. Lewis dominerte fra start i Atlantic City, og knocket Jackson i gulvet allerede efter ett minutt. Jackson fikk imidlertid summet seg og tok mye juling gjennom de neste rundene.

Helt frem til 6. runde så det ut til å dreie seg om tid før Lewis ville vinne, men akkurat da landet Jackson en venstre hook og fulgte opp med gode kombinasoner. Lewis var imidlertid aldri skikkelig skadet og innhentet seg i 7. runde. I 8. runde falt avgjørelsen og kampen ble stoppet av dommeren da Jackson var nede for 3. gang.

Selv om Jackson verken vant eller overbeviste, viste han stort mot gjennom hele kampen.

## Karrieren videre
Jackson tapte siden mange kamper. han tapte blant annet mot kjente boksere som Vladimir Klitsjko, Brian Nielsen,Larry Donald og Chris Byrd før han overraskende slo landsmannen Alex Stewart på poeng i 1998. Samme år la han hanskene på hyllen etter å ha blitt slått ut efter 23 sekunder mot ukjente Dominick Guinn. Jackson avsluttet karrieren med 44 seire og 13 tap.

## Referanser


## Eksterne lenker
*
Dubai Metro

**Dubai Metro** (på arabisk: مترو دبي) er en førerløs, helautomatisk metro i byen Dubai i De forente arabiske emirater. Den røde linjen åpnet i september 2009. Mens den grønne linjen åpnet i september 2011. De to første linjene går under jorden i sentrum av Dubai og på en forhøyet bane andre steder. Dubai internasjonale lufthavn er knyttet til Den røde linjen, med to stasjoner ved henholdsvis terminal 1 og 3.

Det foreligger større ekspansjonsplaner, blant annet en lilla og blå linje, som skal knytte Al Maktoum internasjonale lufthavn (Dubai World Central International Airport), og Dubai internasjonale lufthavn sammen, men tidsperpektivet er usikkert.

## Nåværende nettverk

## Eksterne lenker
*
Proletariat

**Proletariatet** (til norsk fra fransk *prolétariat*) er en sosial klasse som kjennetegnes av at dens medlemmer (kjent som **proletarer**) har få andre eiendeler enn sin egen arbeidskraft. Proletar er avledet fra latin *proles* som betyr «avkom».

## Historie
Begrepet *proletariat* stammer fra latin, og det latinske ordet *prōlētārius* betyr «en som lager avkom». Romerne brukte det om borgere som var for fattige til å bli omfattet av militærtjenesten. En utbredt oppfatning var at det viktigste bidraget *prōlētāriī* gjorde for den romerske staten var å oppdra barn. Disse barn kunne bli neste generasjon romerske borgere som skulle forsvare byen og erobre nye territorier.

I moderne tid blir begrepet proletariat vanligvis brukt om lønnsarbeidere som ikke eier noen form for kapital, og som tjener så vidt nok til livets opphold.

## Marxistisk teori

Begrepet *proletar* ble brukt av Karl Marx som beskrivelse av dem som utelukkende hadde muligheter for å skaffe seg sine fornødne gjennom å selge sin egen arbeidskraft. Om disse mente han, at de ville komme til å gjøre revolusjon og skape et sosialistisk samfunn som han mente ville være et proletariatets diktatur.

## Referanser


## Se også
*Arbeiderklasse
*Filleproletariat
Toomas Savi

**Toomas Savi** (født 1942) er en estisk politiker og idrettsleder.

## Liv og virke
Han vokste opp i Tartu og Suure-Jaani. Hans far gikk i tysk tjeneste under krigen og satt mange år i Gulag-leir.

Han utmerket seg som utøver innen en rekke idrettsgrener, spesielt friidrett. Han studerte medisin ved Statsuniversitetet i Tartu og spesialiserte seg i idrettsfysiologi. Han har arbeidet både som praktiserende lege og som forsker.

I 1989 var han med på å etablere Estlands olympiske komité, der han har vært visepresident. Fra 1999 til 2011 var han president i det estiske skiforbundet. Han har også hatt verv i humanitære organisasjoner.

Savi var som ung aktiv i Komsomol, men skal, etter egne opplysninger, ha blitt utvist derfra i studietiden. Han ble senere tatt opp som medlem av Sovjetunionens kommunistiske parti i forbindelse med de olympiske sommerlekene i Moskva i 1980. Han satt i bystyret i Tartu i glasnosttiden, som endte med at Estland gjenvant sin uavhengighet.

I 1994 var Savi blant grunnleggerne av Det estiske reformpartiet. Fra 1995 til 2003 var han innvalgt i Riigikogu (Estlands riksdag), og han var Riigikogus president i begge valgperiodene. I 2001 var han kandidat til vervet som Estlands president, men tapte mot Arnold Rüütel i den andre avstemningen i valgmannskollegiet.

I 2003 ble Savi ble valgt av Riigikogu til å være en av landets observatører i Europaparlamentet, i påvente av Estlands EU-medlemskap. Ved de første valgene til Europaparlamentet i Estland i 2004 ble Savi valgt inn som ordinært medlem. Han sluttet seg til den liberale parlamentsgruppen, Alliansen av liberale og demokrater for Europa. Han gikk ut av parlamentet i 2009.

Savi har mottatt en rekke utmerkelser, blant annet storkors av Den Kongelige Norske Fortjenstorden (1998).

## Referanser


## Eksterne lenker
* 
*
Uddevallavarvet

**Uddevallavarvet** var et skipsverft i Uddevalla i Sverige. Verftet ble grunnlagt i 1946 av Gustaf B Thordén og nedlagt 1986. Grunnen til nedleggelsen var den svenske verftskrisen. Uddevallaverftet er kjent for levering av flere skip til norske rederier. Etter andre verdenskrig var det et stort behov for nybygninger til å erstatte flåten som gikk tapt under krigen.

Verftet ble bygget opp da et stort antall amerikanske skipsverft, bygget under andre verdenskrig, ble lagt ut for salg. Skipsreder Thordén kjøpte et tidligere skipsverft i Providence, Rhode Island som var blitt anlagt av industrimannen Henry J. Kaiser for å bygge Libertyskip. Verftet ble demontert og flyttet i sin helhet til Uddevalla i 1946. Allerede året etter kunne det første skipet sjøsettes. Uddevallaverftet ekspanderte raskt og ble etterhvert Bohusläns største arbeidsplass. I 1958 ble verftet utvidet for serieproduksjon av  supertankere.

Norske skip bygget i Uddevalla (*ufullstendig*):
*MS «Sunriver»
*MS «Truth»
*MS «Norse Variant» + 120 skip
## Kilder
*Informasjon om verftet finnes i den norske Familieboka som er et Wikipedilignende bokverk.
Tor Ivar Østmoe

**Tor Ivar Østmoe** (født 1970) er universitetslektor ved Universitetet i Oslo, hvor han underviser i både latin og klassisk retorikk, og dessuten jobber med sitt doktorgradsprosjekt. Han har gjort en rekke oversettelser til norsk og latin, blant annet Pondus og Nilus. Vita Pharaonis. Han har også skrevet *Latin for gud og hvermann*, som er en latinsk sitatbok for hverdagsbruk. I 2009 kom *Klassisk talekunst* en samling med greske og romerske taler i oversettelse.  Østmoe redigerte boken i samarbeid med Gjert Vestrheim.

## Bibliografi
* *Latin for gud og hvermann – Latine dis et hominibus*, Kunnskapsforlaget, 2005
* *Klassisk talekunst*, Vidarforlaget, 2009 

## Referanser
Knut Magnusson V

**Knut Magnusson V** av Danmark (født ca. 1125, død 9. august 1157) var dansk samkonge sammen med Svein Grathe og Valdemar den store fra 1146–1157.

Knut Magnusson var sønn av kong Nils’ sønn Magnus den sterke som hadde drept Knut Lavard, onkel av Svein Grathe.

Etter at kong Erik Lam ble syk og abdiserte i 1146 valgte jydene Knut som deres konge. Sjællenderne foretrakk Svein Grathe, og denne uenigheten førte til krig på Sjælland. Knut deltok i 1147 på et korstog mot venderne. I 1151 ble han fordrevet fra Danmark og han søkte tilflukt i Tyskland. Hans anmodning om hjelp fra den tyske konge i 1154, den senere keiser Fredrik Barbarossa, resulterte kun i et kompromiss som gjorde ham til en underordnet medregent av Svein Grathe: som Danmarks lensherre bestemte Fredrik Barbarossa at Svein skulle være enekonge i Danmark mens Knut skulle ha Sjælland som len. 

Det samme året brøt det ut stridigheter igjen og denne gangen hadde Knut alliert seg med Knut Lavards sønn, Valdemar, som hittil hadde støttet Svein Grathe. Denne gangen endte det med at Svein må flykte, men i 1157 vendte han tilbake igjen. Man ble enig med den tyske keiser om en tredeling av Danmark: Valdemar fikk Jylland, Knut fikk Sjælland og Svein fikk Skåne.

For å feire avslutningen av mange år med stridigheter innbød Svein Grathe sine medkonger til et fredsgilde i Roskilde, den såkalte *[[blodgildet i Roskilde]]*. Det fant sted den 9. august 1157. Under måltidet lot Svein sine menn overfalle Knut og Valdemar. Knut ble drept, men en såret Valemar klarte å flykte.

## Ekteskap og barn
Det er lite som er kjent om Knuts person og karakter. I 1156 giftet han seg med Helena av Sverige. Deres barn var:
* Brigitte (eller Jutta), gift med Bernhard III av Sachsen, greve av Anhalt
* Hildegard (ca. 1159- ), gift med Jaromar I, prins av Rügen
* Sankt Niels av Århus (1150–1180), føre gifte, levde som munk

Frillesønn:
* Valdemar Knudsen (1157–1236), biskop av Schleswig og prinserkebiskop av Bremen

Knut halvsøster Sofia av Minsk ble gift med Valdemar, hans tidligere samkonge, og som hevnet ham det samme året i slaget på Grathe Hede ved å drepe Svein Grathe.

## Referanser


## Litteratur
*Heiberg, Steffen: *Danske dronninger i tusind år*, København : Gyldendal, 3.utg. 2004, ISBN 87-02029-46-4, side 25
Requiem (fanzine)

**Requiem** er en fanzine som ble startet i Bodø i 1982. Denne startet etter ett år å utgi kassetter og senere andre ting som diktsamlinger og avholde konserter. Fra 1986 til 1990 hadde selskapet tilhold i Oslo før det flyttet tilbake til Bodø hvor det stadig er aktiv.

## Eksterne lenker
* Requiem Productions
Liste over golfspillere med flest seire på Europatouren

Dette er en veiledende liste over golfere som har vunnet ti eller flere turneringer på Europatouren siden den ble etablert i 1972.  Det er visse komplikasjoner med å sette opp en slik liste, og ulike publikasjoner opererer med flere forskjellige tall.  Denne listen er basert på organisasjonen European Tours egne tall.

Listen er oppdatert per 17. juli 2016.

## Fotnoter
*Europatouren oppjusterte i 2009 tallene til flere spillere. Blant annet ble seire i major-turneringer og WGC-turneringer i USA som tidligere ikke ble telt som seire på Europatouren, inkludert.

*Bernard Gallacher vant i tillegg en turnering i 1971.  Denne er inkludert i en liste over hans seire på Europatourens offisielle nettsted ettersom resultater fra 1971 fra Europatourens forgjenger er opplastet dit.  Europatouren ble offisielt opprettet i 1972, så den seieren er ikke inkludert her.
MS «Truth»

**MS «Truth»** var et norsk stykkgodsskip med lasteevne 12&nbsp;600 dødvekttonn. Skipet ble bygget ved Uddevallavarvet for Skjelbreds Rederi AS i Kristiansand.

## Informasjon
* Byggetidspunkt: 1956
* Skipstype: Bygget som stykkgodsskip med midtskipsbygg og akterbygg

Skipet gikk i atlanterhavsfart (USA-Europa) rundt 1960 og i stillehavsfart rundt 1965 (Oseania). Modell av skipet finnes på Sjøaspirantskolen i Randesund, Kristiansand.

MS «Truth» var i Norge sommeren 1960 og losset da korn fra California (USA) i en silo ved Vippetangen i Oslo. Deretter gikk det til Tou Mølle ved Stavanger og losset også der.

## Eksterne lenker
* 
*